Spioenasiebande: Genoeg bewyse om te vervolg, sê ZilleHelen Zille. Foto: Werner Beukes/SAPA “Ek het die transkripsies van die opnames gelees. Dit is die opnames van 36 gesprekke wat oor ŉ tydperk van vyf maande plaasgevind het,” het Zille in die DA se nuusbrief gesê. “Sonder om die inhoud bekend te maak, kan ek wel sê dat ek tevrede is dat die spioenasiebande voldoende bewyse bevat om voort te gaan met ons hersieningsaansoek van Mokotedi Mpshe, destydse waarnemende hoof van die Nasionale Vervolgingsgesag, se besluit om die aanklagte teen pres. Jacob Zuma te laat vaar.” Die DA is intussen deur sy regsverteenwoordigers aangeraai om nie die inhoud van die opnames openbaar te maak nie. “Hoewel ek meen dit in die openbare belang is om die opnames openbaar te maak, het die DA se regspan my ingelig dat die dokumente, insluitend die opnames, slegs openbaar gemaak mag word tydens die hofverrigtinge waarvoor dit benodig word,” het Zille verduidelik. Die opnames is verlede week aan die DA oorhandig nadat die appèlhof in Bloemfontein beslis het dat die Nasionale Vervolgingsgesag aan ŉ vorige bevel moet voldoen en binne vyf dae die opnames moet oorhandig. Daar is destyds aangevoer dat gesprekke op die opnames die rede was hoekom die aanklagte teen Zuma laat vaar is. Die DA het aansoek gedoen om toegang tot die spioenasiebande te kry, maar ten spyte daarvan dat hulle vorige hofsake gewen het, is die opnames nooit aan hulle oorhandig nie. Zuma se regspan het tydens die nuutste aansoek aangevoer dat die DA die opnames teen hom sal gebruik vir politieke gewin.